**Navodila za delo, zgodovina 8.a, petek 20. 3. 2020**

Upam, da te je moj namig za KRATKOČASNIK spodbudil k raziskovalnemu delu. V kolikor ti ni uspelo poiskati prostozidarjev slovenskega rodu, pa razširi zgodovinski prostor na celotno Evropo. Medmrežje dovoljuje potovanje brez bojazni okužbe.

**UTRJEVANJE UČNE SNOVI**

Današnje učenje na daljavo bomo namenili utrjevanju učne snovi, **sklop Evropa in slovenske dežele v 17. in 18. stoletju , DZ str. 56, 57 in UČ od strani 56 do strani 80.**

Najprej v DZ opravi ponovitev **o ABSOLUTIZMU**. Pri značilnostih zapiši tudi kaj o gospodarstvu – merkantilizem. Pazi glede Anglije, ki je bila parlamentarna monarhija, Nizozemska pa se je osamosvojila. Obe državi sta s pomočjo kolonij postali trgovski, pomorski sili.

Nadaljuj z **RAZSVETLJENSTVOM.** Pri idejah ne pozabi na ureditev države po razsvetljenskem vzoru (republika, tri veje oblasti). V rubriki razsvetljeni vladarji zapiši tudi vzrok odločitve za reforme. Nastanek ZDA naj vsebuje tudi kaj o deklaraciji o človekovih pravicah in Bostonski čajanki, republiki …

**FRANCOSKA REVOLUCIJA IN NAPOLEON.** Pri novem redu vpiši pridobitve narodne skupščine, žirondistov (ustava), jakobinska diktatura ne more biti brez giljotine. Pri Napoleonu zapiši značilnosti bonapartizma, Ilirske province pa morajo vsebovati spremembe, ki ji je prinesla francoska oblast (slovenščina kot učni in uradni jezik, odprava fevdalizma …)

V kolikor se ti bo pri delu pojavila kakšna nejasnost, si jo zapiši pod tabelami, da jo bomo naknadno razrešili.

Uspešno in zdravo.

Učiteljica Darja Skopec